Departement het geweet Bushiri’s is vlugrisiko – MotsoalediDr. Aaron Motsoaledi. Foto: Flickr/GovernmentZA Die departement van binnelandse sake het goed geweet dat die selfverklaarde profeet Shepherd Bushiri en sy vrou, Mary, ’n vlugrisiko inhou. Dr. Aaron Motsoaledi, minister van binnelandse sake, het Dinsdag aan die parlement se portefeuljekomitee oor binnelandse sake gesê sy departement was daarteen gekant dat borgtog aan die Bushiri-egpaar toegestaan ​​word. Motsoaledi moes tydens die sitting omtrent bont staan en talle vrae beantwoord omtrent die Bushiri’s se vlug landuit. Die minister het gesê sy departement het maande lank geweet dat die egpaar se identiteitsdokumente bedrieglik is en het dit ook so aan die polisie deurgegee tydens die egpaar se uitgerekte borgtogverhoor. “Ons standpunt was, aangesien al die dokumente wat Bushiri gebruik het onreëlmatig was, dat hy ŉ vlugrisiko inhou en nie borgtog moet kry nie. “Ons bekommernis spruit uit ŉ welbekende feit. Dit is ŉ algemene feit dat ons swak grensbeheer het.” Die Bushiri-egpaar (Foto: ANA) Die Bushiri-egpaar staan saam met hulle medebeskuldigdes tereg op aanklagte van onder meer bedrog en geldwassery wat nagenoeg R102 miljoen beloop. Hulle was sowat twee weke lank in aanhouding voordat borgtog van R200 000 aan hulle toegestaan is. Die egpaar moes onder meer hul paspoorte indien en moes ook gereeld by die polisie aanmeld. Motsoaledi het alle bewerings dat die Bushiri’s aan boord van die Malawiese president, Lazarus Chakwera, en sy afvaardiging se vliegtuig landuit is, in die kiem gesmoor. Motsoaledi het gesê die Valke het die vliegtuig by die Waterkloof-lugmagbasis in Pretoria deursoek kort nadat hulle inligting van die Bushiri’s se ontsnapping ontvang het. Almal behalwe Chakwera en sy vrou is ook ondervra. Die afvaardiging is toe wéér ondervra by die OR Tambo-lughawe waar die vliegtuig geland het om ander amptenare op te laai wat vroeër na Suid-Afrika gereis het om vir Chakwera se besoek aan Suid-Afrika voor te berei. Motsoaledi ontken dat Chakwera sleg behandel is voor sy vertrek hoewel hy toegegee het dat dit lank geneem het vir die vliegtuig om eindelik na Malawi te vertrek.